ช่วยเหลือร้านอาหารไทย เตรียมขยายไปสู่ร้านอาหารทั่วประเทศ
นายทศพล ทังสุบุตร อธิบดีกรมพัฒนาธุรกิจการค้า เปิดเผยว่า กระทรวงพาณิชย์โดยกรมพัฒนาธุรกิจการค้า นำร่องเร่งช่วยเหลือร้านอาหารไทยที่อยู่ภายใต้โครงการ Thai SELECT จำนวน 70 ร้าน ในเขตกรุงเทพฯและปริมณฑล เนื่องจากเป็นพื้นที่เสี่ยงและได้รับผลกระทบจากโควิด-19 ซึ่งเริ่มกิจกรรมฯ ตั้งแต่วันที่ 1 สิงหาคม 2564 และสิ้นสุดในวันที่ 15 กันยายนที่ผ่านมา โดยได้รับความร่วมมือจากสตาร์ทอัพและแพลตฟอร์มสั่งอาหาร อาทิ โรบินฮู้ด (Robinhood) และฮังกรี้ ฮับ (Hungry Hub) ออกโปรโมชั่นส่วนลดกระตุ้นการตลาดผ่านช่องทางออนไลน์ รวมทั้ง เพจ Sale here เว็บไซต์ปันโปร และเว็บไซต์ Kollective ตลอดจนสื่ออินฟลูเอนเซอร์ ที่ได้เข้าร่วมกิจกรรมเพื่อสนับสนุนผู้ประกอบการ ผลการจัดกิจกรรมฯ ตลอด 45 วัน พบว่าได้รับกระแสตอบรับในการสั่งอาหารจากผู้บริโภคเป็นอย่างดี มีจำนวนการสั่งซื้อมากถึง 4,000 ครั้ง และสร้างยอดขายให้แก่ร้านอาหารได้เพิ่มขึ้นกว่าร้อยละ 10 นอกจากนี้ ยังมีผู้เข้าชมคลิปร้านอาหาร Thai SELECT มากกว่า 4 แสนวิว และรับรู้ผ่านสื่อมวลชนประเภทต่างๆ กว่า 8 ล้านวิว ซึ่งทั้งหมดนี้จะสร้างวงจรการสั่งซื้ออาหารได้อย่างไม่มีที่สิ้นสุดอย่างไรก็ตาม กรมพัฒนาธุรกิจการค้า เตรียมเดินหน้าสร้างความร่วมมือกับพาร์ทเนอร์ทั้งภาครัฐและเอกชน เพื่อออกมาตรการช่วยเหลือระยะยาว ขยายไปสู่ร้านอาหารทั่วประเทศ โดยคาดการณ์ว่าหากสถานการณ์การแพร่ระบาดของโรคโควิด-19 คลี่คลายลงในช่วงไตรมาส 3 และ 4 ของปีนี้ ธุรกิจร้านอาหารจะเริ่มทยอยฟื้นตัว เนื่องจากประชาชนมีความมั่นใจและกลับมาใช้บริการอีกครั้ง